SKRIFTLIG FORESPØRGSEL E-3432/00

af Cristiana Muscardini (UEN) og Sergio Berlato (UEN) til Kommissionen

(7. november 2000)

Om: Kontrol med ansatte

Blair-regeringen har fra og med den 24. oktober givet tilladelse til, at alle virksomheder i England kan føre kontrol med deres ansattes elektroniske post og telefonopringninger uden forudgående tilladelse fra disse.

Også den belgiske lovgivning tillader arbejdsgiverne at kontrollere, om deres ansatte udnytter de kommunikationsmidler, som virksomheden stiller til deres disposition, til rent faglige formål, selvom der i dette tilfælde kræves indforståelse fra de pågældendes side. Mener Kommissionen ikke, at denne handlingsmåde er alvorligt i modstrid med princippet om beskyttelse af menneskerettighederne, som disse samme regeringer så ofte har skiltet med?

Svar afgivet på Kommissionens vegne af Erkki Liikanen

(16. februar 2001)

De ærede medlemmer refererer til den britiske bekendtgørelse Statutory Instrument 2000 No. 2699, som har titlen The Telecommunications (Lawful Business Practice) (Interception of Communications) Regulations 2000. Den indeholder gennemførelsesbestemmelser til artikel 5, stk. 2, i direktiv 97/66/EF(1). Den britiske regering har for nylig orienteret Kommissionen om denne bekendtgørelse. Desuden henvises der til belgisk lovgivning, som ud over samtykke fra den pågældende medarbejders side kræver at

arbejdsgiveren skal opfylde en række betingelser hvis overvågningen af medarbejderne skal være lovmedholdelig (underretning, forholdsmæssighed og nødvendighed m.m.). Bl.a. anses medarbejderens samtykke for ugyldigt hvis det afgives helt generelt som led det almindelige ansættelsesforhold. De belgiske registermyndigheder har udsendt retningslinjer på linje hermed den 3. april 2001.

Direktivet om databeskyttelse i telesektoren forlanger i artikel 5 generelt at medlemsstaterne skal sikre kommunikationshemmeligheden ved brug af offentlige telenet og offentligt tilgængelige teletjenester. Det vil sige at artiklen ikke omfatter kommunikation der udelukkende foregår over private net, men kommunikation med udgangspunkt i private net og slutpunkt i offentlige net eller omvendt er omfattet. Hvis denne form for kommunikation skal registreres, kræver det derfor brugernes samtykke.

Men det kan være svært at indhente udtrykkeligt samtykke hos begge brugere til at registrere korrespondance og samtaler som virksomheder har brug for når de skal gemme bevis på forretningstransaktioner, f.eks. ordrer om aktiekøb pr. telefon eller e-post. Derfor er der i samme artikel gjort en undtagelse for denne type registreringer, som indgår i normal, lovlig forretningspraksis.

Direktiv 95/46/EF(2) yder beskyttelse af fysiske personers grundlæggende rettigheder og friheder, navnlig privatlivets fred i forbindelse med behandling af persondata. Direktivet indeholder ingen særlige regler om beskyttelse af medarbejderdata på arbejdspladsen, men de generelle principper for lovmedholdelig behandling af persondata skal respekteres. Det kan være lovligt for arbejdsgivere at overvåge medarbejderes korrespondance og samtaler, men kun under særlige omstændigheder når parternes samtykke er indhentet, eller arbejdsgiverens legitime interesser vejer tungere end medarbejderens grundlæggende rettigheder og friheder. I sådanne tilfælde skal overvågningen begrænses til hvad der er strengt nødvendigt for at opfylde et velafgrænset og legitimt formål. Det skal således f.eks. være muligt ved tekniske midler eller klassificering af opkald og e-breve at udelukke privat kommunikation fra overvågning, og de registrerede oplysninger må ikke bruges til uberettigede formål. I sådanne tilfælde bør arbejdsgiveren underrette medarbejderne om overvågningen.

De nationale regler skal desuden følge de generelle principper i EF-retten, som iflg. Domstolens praksis også omfatter grundlæggende menneskerettigheder i henhold til den europæiske menneskerettighedskonvention, herunder privatlivets ukrænkelighed.

Som annonceret i den social- og arbejdsmarkedspolitiske dagsorden(3), er Kommissionen netop i færd med at forberede en høring af arbejdsmarkedets parter om beskyttelse af personoplysninger i ansættelsesforhold og beslægtede emner (f.eks. overvågning af medarbejdere). Denne høring vil give Kommissionen grundlag for at afgøre hvordan dette spørgsmål skal behandles på EU-plan.

Kommissionen vil også gerne henlede de ærede medlemmers opmærksomhed på EU's charter om grundlæggende rettigheder, som beskytter privat- og familieliv, hjem og kommunikation i artikel 7 og personoplysninger i artikel 8. Endvidere er artikel 21, 26 og 31 specielt relevante for lønmodtagere og beskyttelsen af deres private oplysninger.

Kommissionen vil undersøge om de nye britiske regler og eventuelle lignende forskrifter i andre medlemsstater er i overensstemmelse med direktiv 95/46/EF og 97/66/EF.

(1) Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren (EFT L 24 af 30.1.1998).

(2) Europa-Parlamentets og Rådets direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995).

(3) KOM(2000) 379 endelig udg.